RESOLUCIÓN do 3 de outubro de 2007, da Dirección Xeral de Transportes, pola que se aclaran determinados aspectos relativos á aplicación da Orde do 18 de setembro de 2007, pola que se establecen as bases reguladoras para a concesión das subvencións a persoas físicas e xurídicas titulares de autorizacións de transporte público por estrada para o fomento das condicións de seguridade e da incorporación de novas tecnoloxías e melloras ambientais, e se procede á súa convocatoria para o ano 2007.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 10/10/2007

A orde da Consellería de Política Territorial, Obras Públicas e Transportes, do 18 de setembro de 2007, establece o procedemento a través do cal os titulares de autorizacións de transporte público por estrada poderán optar a subvencións de diversa contía orientadas ao fomento de condicións de seguridade, a adopción de novas tecnoloxías e melloras ambientais.
Unha vez aberto o trámite de formulación de solicitudes, advertíronse diversas dificultades para xustificar adecuadamente os extremos contidos no artigo 1.3º da devandita norma.
Para atender estas dificultades, a disposición derradeira primeira da orde indicada contén unha habilitación para que a directora xeral de Transportes dite as resolucións precisas para o seu desenvolvemento e aplicación.
En consecuencia, e en uso da habilitación indicada, resolvo establecer os criterios interpretativos seguintes:
1. Xustificación da adaptación dos vehículos á normativa euro: considerarase subvencionable a adaptación a calquera das modalidades desta normativa (1, 2, 3, etc.). A constatación deste extremo deberá facerse prioritariamente mediante a presentación das copias das fichas técnicas dos vehículos nas que se faga constar esa adaptación. Porén, no caso de vehículos que cumpran coa normativa euro pero nos que a ficha técnica non recolla a dita adaptación, será equivalente a presentación dun certificado orixinal da empresa construtora do vehículo no que así se faga constar, e non serán admisibles os certificados de empresas carroceiras ou similares.
Ademais, debe terse en conta que no caso de solicitar a subvención por esta vía só se concederá para aqueles vehículos que estean efectivamente adaptados, sen prexuízo de que para aqueles outros que non o estean se poida solicitar a axuda, na mesma solicitude, a través de calquera dos restantes motivos do artigo 1.3º da orde.
2. Disposición de sistemas de control de frotas e localización por satélite GPS-GPRS: non resulta subvencionable unicamente que os vehículos estean equipados con aparatos GPS, senón que estes deben formar parte dun sistema conxunto de control da frota de toda a empresa. Tal e como se indica na orde, o modo de funcionamento e estado de operatividade deste sistema debe especificarse nunha memoria que acompañará a solicitude.
En todo caso, deberá terse en conta que o único medio válido para xustificar a disposición destes sistemas é a factura de compra, sen que a subvención concedida poida superar o importe desta.
3. Disposición do manual do condutor: aínda que na orde se fala de adaptación deste á normativa ISO 9002, toda vez que é máis actual a ISO 9001:2000, debe entenderse esta como plenamente válida. En todo caso, o manual do condutor que se presente deberá individualizarse e personalizarse adecuadamente respecto da actividade que a empresa de que se trate realice.
4. Para os efectos desta orde, con carácter interpretativo xeral, entenderase por traballador autónomo o sometido á regulación contida na Lei 20/2007, do 11 de xullo, pola que se aproba o Estatuto do traballo autónomo (BOE nº 166, do 12 de xullo).
5. En canto ao momento de realización da actividade subvencionada, esta deberá estar en todo caso executada e vixente no momento de presentación da solicitude.
6. Autorizacións trocadas despois do 15 de abril de 2007: os interesados titulares de autorizacións anteriores ao 15 de abril de 2007 que, con posterioridade, as substituísen polas novas adaptadas á Orde FOM/734/2007, do 20 de marzo, deberán introducir no formulario, en todo caso, o número de autorización vixente a 15 de abril de 2007, nunca a vixente no momento da solicitude.
En todo caso, recórdase que, consonte o artigo 6 da orde de convocatoria, os interesados en obter a subvención deberán completar a súa solicitude a través da internet, imprimir o resultado e, unha vez asinado, presentalo preferentemente nos rexistros dos servizos provinciais de transportes. O último día de presentación é o 22 de outubro de 2007, e non será admisible ningunha solicitude presentada só en liña ou en papel, nin as efectuadas pasada a referida data.
Santiago de Compostela, 3 de outubro de 2007.
Mar Chao López
Directora xeral de Transportes